ליגת הצדק (סרט)

עלילת הסרט

לפני אלפי שנים, סטפנוולף וצבא דמויי השדים שלו ניסו לכבוש את כדור הארץ ולנצל את האנרגיות של קופסאות האם על מנת להפוך את הארץ לכוכב לכת מתאים למגורים עבורם. הם נלחמו בצבא משולב של בני אדם, אלים אולימפיים, בני אטלנטיס, אמזונות וחיל הפקחים הירוקים. לאחר שסטפנוולף הובס עם צבאו, קופסאות האם הוסתרו במיקומים שונים בעולם.
בהווה, לאחר מאורעות הסרט הקודם, העולם מתאבל על מותו של סופרמן. סטפנוולף מחליט לנצל זאת ויחד עם צבא דמויי השדים שלו חוזר לכדור הארץ למצוא שוב את קופסאות האם. הוא חוטף כמה עובדים ממעבדות S.T.A.R.‎, בהן מוחזקת אחת מקופסאות האם. לאחר שבאטמן (ברוס ויין) נתקל באחד מדמויי השדים הוא מחליט לגייס מחדש מטא-אנושיים בעלי כוחות על מתוך אמונה שפלישת אויב עוין קרובה מתמיד.
סטפנוולף מצליח להשיג את אחת מקופסאות האם שבאי תמיסקירה, מה שמוביל את המלכה היפוליטה להזהיר את בתה דיאנה פרינס מפני האיום. דיאנה מצטרפת לקבוצתו של ברוס ומיידעת אותו אודות סטפנוולף ותוכניותיו. הם לא מצליחים לגייס את ארתור קורי (אקווהמן) ואת ויקטור סטון (סייבורג), אך בארי אלן (הפלאש) מסכים להצטרף אליהם. מאוחר יותר סטון מצטרף אליהם לאחר שאביו סילאס נחטף על ידי סטפנוולף, שבינתיים תוקף את אטלנטיס כדי להשיג את קופסת האם השנייה.
החבורה מקבלת מהמפקח ג'יימס גורדון מידע לפיו דמויי השדים מסיירים מתחת לאדמה וכי צבאו של סטפנוולף התמקם במבנה נטוש ואף שהחבורה מצליחה לשחרר את החטופים שסטפנוולף חטף, המתקן מוצף במים במהלך הקרב והם מוצאים את עצמם לכודים עד שאקווהמן מופיע להציל אותם, לאחר שהסכים לסייע להם בעקבות מתקפתו של סטפנוולף על ממלכת אטלנטיס בה הוא חי. ויקטור סטון מצליח להשיג את קופסת האם האחרונה ומביא אותה עמו לצורך ניתוח הרכבה. באטמן מחליט להשתמש בה על מנת להחיות את סופרמן, אך לא על מנת שהוא יעזור להם אלא כדי להשיב את התקווה לאנושות. פרינס וקארי מהססים באשר לרעיון אך באטמן ממשיך בתוכניתו בחשאי.
גופתו של קלארק קנט/סופרמן מוצבת בתוככי הספינה הקריפטונית של קלארק ובארי אלן מספק אנרגיה שתפעיל את קופסת האם לצורך ההחייאה. אך סופרמן, שאיבד חלקית את זכרונו, תוקף את החבורה לאחר שסטון שיגר עליו טיל בטעות. באטמן מביא עמו את לויס ליין שמצליחה להרגיע את סופרמן והוא עוזב איתה אל בית משפחתו כדי להשיב לעצמו את זכרונותיו. בשלב זה, סטפנוולף מצליח לשים את ידיו על קופסת האם האחרונה.
ללא סופרמן, חמשת הגיבורים הנותרים יוצאים לכפר ברוסיה שבו כור גרעיני נטוש, היכן שסטפנוולף מתכנן לאחד את הקופסאות שוב ולעצב את העולם עבור אדונו דארקסייד. באטמן פורץ את שדה הכוח המגן על בסיסו של סטפנוולף באמצעות המטוס שלו. החבורה נאבקת בדמויי השדים אך הם לא מצליחים להסיח את דעתו מספיק כדי שסטון יפריד בין קופסאות האם. בשלב זה, סופרמן מגיע וגובר על סטפנוולף אך עוזב לסייע לבארי אלן בפינוי העיירה, בעוד סטון מפריד את הקופסאות. החבורה המאוחדת מצליחה להביס את סטפנוולף, שמובס על ידי פחדו שלו ומותקף על ידי צבא דמויי השדים שלו. הוא נמלט ביחד עם דמויי השדים בחזרה לכוכב אפוקליפס.
לאחר הקרב, ברוס ויין מחליט לשקם את אחוזת ויין על מנת שתשמש כבסיס המבצעים בשביל הצוות. דיאנה מסכימה שגיבורים נוספים יכולים להצטרף ובזהות וונדר וומן היא מרשה לעצמה להופיע יותר בציבור, כדי לשמש מודל לחיקוי ולפיד של תקווה לאנושות, לצד סופרמן. בארי אלן מוצא עבודה במחלקה לזיהוי פלילי של משטרת סנטרל סיטי, סטון ממשיך לחקור את יכולותיו עם אביו במעבדות S.T.A.R.‎, וקורי חוזר לאטלנטיס. קלארק חוזר ככתב לדיילי פלאנט ומאמץ מחדש את זהותו כסופרמן.
פלאש וסופרמן מחליטים להתחרות ביניהם מיהו האיש המהיר בעולם. בסצנה שאחרי הכתוביות, לקס לות'ר נמלט מהכלא ומגייס את צייד הראשים סלייד וילסון על מנת להקים ליגה משלהם.

הפקה

תקציב הסרט עומד על 250 מיליון דולר. הפקת הסרט החלה כבר בפברואר 2007 כאשר אולפני האחים וורנר שכרו את מישל וקירן מלרוני כדי לכתוב תסריט לסרט ליגת הצדק. הגרסאות הראשונות לתסריט סרט (שהיה אמור להיקרא "Justice League: Mortal") אושרו על ידי האולפנים שתכננו לצלם את הסרט לפני שביתת איגוד התסריטאים האמריקאי (2007–2008). באותה עת האולפנים תכננו כי הסרט יהווה התחלה לסדרת סרטים וזיכיון רווחי וזמן קצר לאחר השלמת הצילומים לסרט "האביר האפל", כריסטיאן בייל ציין בראיון לתקשורת כי לא היה רוצה ליטול חלק בפרויקט דומה. במקור תוכנן שהבמאי ג'ייסון רייטמן יביים את הסרט, אך הוא סירב מאחר שהחשיב את עצמו למפיק קולנוע עצמאי והעדיף להתרחק מסרטי גיבורי על עתירי תקציב.
בספטמבר 2007 ג'ורג' מילר חתם על חוזה לבימוי הסרט, בשיתוף פעולה עם בארי אוסבורן כמפיק, בסרט שתקציבו עמד על 220 מיליון דולר. במהלך אוקטובר אותה שנה כארבעים שחקנים ושחקניות נבחנו לתפקידים שונים, כשמילר ניסה ללהק את די.ג'יי קוטרונה כסופרמן וארמי האמר כבאטמן. ג'סיקה בייל נבחנה לתפקיד וונדר וומן ונדחתה לבסוף ובמקומה נבחנו טרסה פאלמר, שאנין סוסאמון ומרי אליזבת' וינסטד. לבסוף מייגן גייל לוהקה כוונדר וומן בעוד טרסה פאלמר לוהקה כטליה אל-גול.
למרות שלב הליהוקים המתקדם, שביתת התסריטאים הכניסה את הסרט לקיפאון מתמשך. בפברואר 2008 האולפנים ניסו שוב לגייס את ג'ורג' מילר כבמאי, אך ההפקה התעכבה בשלושה חודשים נוספים, גם בשל חילוקי דעות מול הרשויות באוסטרליה, שבה תוכננו להיערך צילומי הסרט.
ההפקה נדחתה לתאריך לא ידוע ולבסוף הוחלט להתמקד בהפקת סרטים נפרדים לגיבורי העל של DC קומיקס לפני צאת סרט משותף. ב-2011 יצא הסרט "גרין לנטרן", שהיווה ניסוי כלים עבור האולפנים אך הסרט נחל כישלון חרוץ וכשל מאוד בקופות. במקביל החלו בשנת 2011 הצילומים לסרט האתחול החדש של סופרמן, "איש הפלדה" שנעשה בהפקת כריסטופר נולאן ובבימויו של זאק סניידר על פי תסריט של דייוויד ס. גויר. הצלחתו המסחרית של הסרט חידשה מחדש את תוכניות האולפנים להפקת סרט ליגת הצדק ומנהלי DC קומיקס אף אישרו כי הסרט מוביל להפקת סרט ליגת הצדק. ב-2014 נערכו צילומים לסרט ההמשך של איש הפלדה, "באטמן נגד סופרמן: שחר הצדק", המהווה הופעה קולנועית משותפת של סופרמן ובאטמן בסרט אחד, זאת כהכנה ממשית לסרט ליגת הצדק. כבר בסרט ההמשך לאיש הפלדה מופיעים שלל גיבורי על מוכרים של DC קומיקס, כדוגמת וונדר וומן בגילומה של גל גדות, סייבורג בגילומו של ריי פישר ובאטמן בגילומו של בן אפלק.
באפריל 2014 אושרו דיווחים לפיהם זאק סניידר נשכר לביים את סרט ליגת הצדק בעוד כריס טריו נשכר לכתוב את התסריט. באוקטובר 2014, האחים וורנר הצהירו כי סרט ליגת הצדק ייצא בשני חלקים (חלק ראשון בשנת 2017 וחלק שני בשנת 2019). בהמשך לוהקו ג'ייסון מומואה ועזרא מילר לגלם את אקווהמן ופלאש, בהתאמה.
ביוני 2016 נודע כי הסרט יצא בחלק אחד בלבד וכי בשנת 2019 מתוכנן סרט המשך אך לא יהווה חלק שני של אותו סרט כי אם המשכון בעל עלילה נפרדת.
במרץ 2017 המפיק צ'ארלס רובן ציין כי זאק סניידר ישוב לביים גם את סרט ההמשך, שיציאתו לאקרנים נדחתה לשנת 2019 וייצא לאחר צאת הסרט "הבאטמן". ברם, בקיץ 2017, סניידר הצהיר שלא יביים את סרט ההמשך.

צילומים

ביולי 2015 פורסם כי הושלמה כתיבת התסריט לסרט והצילומים יחלו ב-11 באפריל 2016 ויימשכו 16 שבועות. בפברואר 2016 נודע כי ג'ורג' מילר שבעבר היה מעורב בבימוי הסרט, יצטרף לצוות ההפקה כמפיק בפועל. ההפקה יצאה לדרך בפברואר 2016 תחת שם הצופן "Caveman" ואתרי הצילום כוללים את אולפני ליבסדן בלונדון, ואתרים באיסלנד.
ביוני 2016 ג'ף ג'ונס אישר כי שם הסרט יהיה "ליגת הצדק" ולא "ליגת הצדק: חלק ראשון" כפי ששיערו בעבר. בהמשך, הבמאי זאק סניידר אמר כי הסרט לא יפוצל לשני חלקים, וכי החלק השני יהיה למעשה סרט המשך.
במאי 2017, סניידר הודיע כי הוא פורש מהעבודה על הפקת הסרט, בעקבות התאבדות בתו ורצונו להתאחד עם המשפחה. במקומו, עבור שלב הפוסט-פרודקשן וצילומי ההשלמה נשכר ג'וס ווידון.

גרסת הבמאי

גרסת הבמאי של הסרט הוכרזה רשמית ליציאה ב-DVD בדצמבר 2017 ושווקה כחלק מטרילוגיית איש הפלדה, שכוללת גם את הסרטים "איש הפלדה" ו"באטמן נגד סופרמן: שחר הצדק".
חרף הכחשות ההפקה, מעריצים רבים טענו שישנה גרסה מורחבת נוספת שנעשתה על ידי זאק סניידר וכוללת סצנות רבות שהוסרו בעריכה והם אף הגישו עצומה שדרשה מהאולפנים להוציא לאור את המהדורה המורחבת של זאק סניידר.
בינואר 2018 נודע כי השירות הגרמני של אמזון יפיץ למכירה גרסה מוגבלת של הסרט בת 135 דקות, גרסה שארוכה ב-15 דקות מהגרסה הקולנועית.

סרט המשך

כבר, בשלבי ההפקה המוקדמים תוכנן הסרט לצאת בשני חלקים, אך לאחר שההפקה יצאה לדרך הוחלט כי הסרט הראשון ייקרא בפשטות "ליגת הצדק" וכי סרט המשך ייצא לאקרנים לאחר מכן. במהלך קומיקון 2017, שנערך ביולי אותה שנה נחשף שמו של סרט ההמשך: "ליגת הצדק: אומגה" (Justice League: Omega). ברם בהמשך נודע כי אולפני האחים ורנר החליטו להתמקד בהפקת סרטים נפרדים לדמויות DC וכי לא מתוכנן סרט המשך. ביולי 2019 העניין זכה לאישוש כאשר בן אפלק עזב את תפקיד באטמן ובמקומו לוהק רוברט פטינסון. הנרי קאוויל הודה בפומבי כי אינו חתום על חוזים נוספים עם האחים ורנר לגילום דמותו של סופרמן אף שהוא מוכן לשוב ולגלם את הדמות בעתיד.